**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 238/2010 Z. z., ktorým sa ustanovujú podrobnosti o podmienkach prenajímania, predaja, zámeny a nadobúdania nehnuteľností Slovenským pozemkovým fondom v znení neskorších predpisov (ďalej len „návrh nariadenia vlády“) ako iniciatívny návrh.

Dôvodom predloženia návrhu nariadenia vlády je novela § 10 ods. 3 a § 12 ods. 2 zákona č. 97/2013 Z. z. o pozemkových spoločenstvách v znení zákona č. 34/2014 Z. z., ktorá nadobudne účinnosť 1. júla 2018. Touto novelou sa zrušuje povinnosť Slovenského pozemkového fondu (ďalej len „fond“) prenajímať pozemkovému spoločenstvu podiely na spoločnej nehnuteľnosti, ktoré sú vlastníctvom štátu a nezistených vlastníkov. Zároveň sa však ustanovuje, že ak ide o spoločne obhospodarovanú nehnuteľnosť, pozemkové spoločenstvo užíva podiely na tejto spoločne obhospodarovanej nehnuteľnosti, ktoré sú vlastníctvom štátu a nezistených vlastníkov, na základe nájomnej zmluvy uzatvorenej s fondom. Tieto zmeny si vyžadujú zásah do nariadenia vlády Slovenskej republiky č. 238/2010 Z. z., ktoré upravuje postup fondu pri prenajímaní uvedených podielov.

Ďalší dôvod na predloženie návrhu nariadenia vlády vyplynul zo zákona č. 291/2017 Z. z., ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov, ktorý nadobudne účinnosť 1. mája 2018. Citovaný zákon upravuje podmienky prenajímania pozemkov v správe a nakladaní fondu mladým poľnohospodárom a malým poľnohospodárom zaoberajúcich sa poľnohospodárskou prvovýrobou, tak aby im bolo umožnené získať hlavný poľnohospodársky prostriedok – poľnohospodársku pôdu. Zmena zákona špecifikuje kritériá, ktoré musia poľnohospodári spĺňať a zároveň sa zvyšuje aj maximálna výmera pozemkov, ktoré im môže fond prenajať. Keďže zmeny upravené v § 13 ods. 5 citovaného zákona si vyžadujú aj zmenu nariadenia vlády Slovenskej republiky č. 238/2010 Z. z., je potrebné z hľadiska zosúladenia ustanoviť aj podmienky pre poľnohospodárov – žiadateľov, ktoré musia v prípade tohto osobitného nájmu splniť vzhľadom na vykonávanie špeciálnej rastlinnej výroby, živočíšnej výroby a finalizácie produktov.

Návrh nariadenia vlády upravuje i ďalšie ustanovenia s cieľom zjednodušiť niektoré postupy pri prenajímaní pozemkov fondom.

Návrh sa predkladá na skrátené pripomienkové konanie z dôvodu naliehavosti v termíne pri predkladaní návrhu mimo plánu legislatívnych, čo vyplýva z dátumu nadobudnutia účinnosti § 13 ods. 5 citovaného zákona, t. j. 1. mája 2018. Účinnosť nariadenia vlády sa však navrhuje vzhľadom na trvanie legislatívneho procesu až od 1. júna 2018; navrhuje sa delená účinnosť čl. I prvého bodu od 1. júla v priamej nadväznosti na nadobudnutie účinnosti zákona č. 97/2013 Z. z.

Návrh nariadenia vlády nie je potrebné predkladať do vnútrokomunitárneho pripomienkového konania.

Návrh nariadenia vlády bude mať pozitívny vplyv na podnikateľské prostredie a na sociálne vplyvy (zamestnanosť), nakoľko je predpoklad, že prenajatie väčšieho objemu poľnohospodárskej pôdy prinesie potrebu zvýšenia počtu zamestnancov v agrosektore. Návrh nebude mať vplyv na rozpočet verejnej správy, informatizáciu spoločnosti, životné prostredie ani na služby verejnej správy pre občana.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami, ktorými je Slovenská republika viazaná.

Návrh bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh sa predkladá bez rozporov.